КъБКъУ-р къыхах
КъБКъУ-м и ректор Алътуд Юрий иджыблагъэ яхуэзащ Прохладнэ, Май районхэм щыщ ныбжьыщIэхэм. «УпщIэ — жэуап» щытыкIэм иту къызэрагъэпэща зэIущIэр гуапэу, купщIафIэу екIуэкIащ.
ЕджапIэ нэхъыщхьэм и пресс-IэнатIэм и лэжьакIуэ Шал ФатIимэ хъыбар къызэрыдигъэщIамкIэ, ныбжьыщIэхэмрэ абыхэм я адэ-анэхэмрэ щыгъуазэ хуащIащ зыщIэупщIэ, яфIэхьэлэмэт псоми. Ректорыр абыхэм яхутепсэлъыхьащ КъБКъУ-м щекIуэкI егъэджэныгъэ-гъэсэныгъэ, щIэныгъэ-къэхутэныгъэ лэжьыгъэхэм.
— ЩIэныгъэ куу зэгъэгъуэтыным и закъуэкъым ди студентхэр зэлIалIэр, атIэ еджэным къыщыдэхуэ зэманыр гъэщIэгъуэну, купщIафIэу ирагъэкIуэкI, — къыхигъэщащ Алътудым. — Ахэр жыджэру хэтщ ди республикэм, Кавказ Ищхъэрэ щIыналъэм, Урысей псом щекIуэкI зэпеуэ зэмылIэужьыгъуэхэм, увыпIэфIхэри къыщахь. Ди гуапэ хъунущ апхуэдэ щIалэгъуалэ жыджэрхэм фэри факъыхыхьэмэ.
Абитуриентхэмрэ адэ-анэхэмрэ зыщIэупщIэхэм ящыщт студентхэм шхапIэу, псэупIэу, зыгъэпсэхупIэу яIэнухэм епха Iуэхугъуэхэр, апхуэдэу стипендием и куэдагъыр зэлъытамрэ еджапIэр къэзыуха IэщIагъэлIхэр IэнатIэкIэ къызэгъэпэща зэрыхъумрэ. Псалъэмакъым нэхъ жыджэру хэтахэм ящыщ прохладнэдэс Кирпа Виктор, КъБКъУ-м и пединститутым щIэтIысхьэну зызыгъэхьэзырым, Алътудым гу лъитащ икIи и гуапэ хъуащ апхуэдэ щIалэ акъылыфIэхэм щIэныгъэ зрагъэгъуэтын папщIэ ди университетыр къызэрыхахыр.
Зэхуэзэм и кIэухыу ныбжьыщIэхэм тыгъэ хуащIащ тхылъхэр.
ТАМБИЙ Линэ.
